# Pinochio par anpezan/Capitolo 16

../Capitolo 17 IncludiIntestazione 15 settembre 2014 75% Da definire
Pinochio par anpezan Carlo Collodi 1883 CC BY-SA 3.0 GFDL Indice:Pinochio.djvu //it.wikisource.org/w/index.php?title=Pinochio_par_anpezan/Capitolo_16&oldid=- 20140915175542 //it.wikisource.org/w/index.php?title=Pinochio_par_anpezan/Capitolo_16&oldid=- 20140915175542
Capitolo 16
Chera bela Pizora coi ciaei zelestes ra fesc tirà ‘sò el buratin, ra l bete inze lieto e ra ciama tré zerujeghe par saé se l é vivo o se l é morto
Chel por Pinochio, picà su dai sassis sun un ramo del Roero Gran, el someaa oramai pi morto ca vivo. Ra Pizora coi ciaei zelestes ra s à lascià vede danoo su sun funestra; r à abù conpascion de chel desgrazià tacà su par el col, che l vento el sgorlaa come na cianpana, e r à petà tré colpe lesiere co ra mas aduna. In chera, s à sentù un gran bordel de oujores che sbatea, e sul bancal de ra funestra l é ruà a se poià un Oujoron. - Ce dorao, bela Fatazina? – l à dito l Oujoron, e l à sbassà el bèco par i fei scioria (parceche aé da saé che ra pizora coi ciaei zelestes no n ea outro ca na bona Fatazina, che da pi de mile ane ra stajea là daejin del bosco). - Vedesto chel buratin che pendorea da un ramo del Roero Gran? - Scì zerto che l vedo. - Ben: oujora alolo fin là via, desgropa el lazo che l lo tien tacà su e poielo ‘sò con nafré de chera che se disc su r erba, sote l Roero.
L Oujoron l é oujorà via: doi menute dapò l é tornà e l à abù dito: - Chel che m aé ordenà, l ei fato. - Cemodo l asto ciatà? Vivo o morto? - A l vede l someaa morto, ma l no n à da esse ancora ‘sù del intiero, parceche canche ei desgropà el lazo che l i strensea el col, l à sospirà e l à balbotà sote osc: “Ades stago inpò meo!…”
Alora ra Fatazina r à petà doi colpete co ra mas, e l é soutà fora un gran Cianbarbon, che l caminaa su ra zates daos conpain de un òn.
El Cianbarbon l aea na bela mondura da guciar. Sun testa un ciapel con tré pontes e i botoi de oro, i ciaei pestize bianche coi rize che i corea ‘sò par el col, na fanela color cicolata coi botoi che luija e doi scarseloi par tienì inze i osc che ra parona ra i dajea da disnà, un pei de barghesciuta curtes de velù clemesc, calzes de seda, scarpe daerte daante, e daos un fodro de seda paonaza, par bete a sosta ra coda canche scomenzaa a pioe.
- Brao Medoro! – r à dito ra Fatazina al Cianbarbon. – Fesc tacà alolo el pi bel landò che ei e vatin fora par el bosco. Canche te rues sote el Roero Gran, te ciataras un por buratin meso ‘sù destirà su r erba. Tolelo su con nafré de zanco, poielo ben polito sora i coscis inze ra caroza e portemelo ca. Asto capì duto?
Par fei intende che l aea capì, el Cian l à sgorlà tré cuatro otes ra fodra de seda paonaza che l aea daos, e l é coresc via fugà.
Poco dapò s à vedù vienì fora da ra stales na bela caroza color del vento, fodrada de fora de piumes de ouzeluche e de inze de brama sbatuda e biscote. Che tiraa ra caroza l ea zento pera de sorizeta bianches, e l Cianbarbon in scerpa el dajea de ra scuriada a man dreta e a man zanca, come un guciar che l à festide de esse tardio.
No n ea passà gnanche un cuarto d ora, che ra caroza r é tornada indrio, e ra Fatazina, che ra spetaa sun porta maestra, r à tolesc su chel por buratin, ra l à portà inze na camera fodrada de madreperla, e r à mandà alolo a ciamà i meo zerujeghe che l ea là intorno.
I zerujeghe i é ruade alolo, un drio l outro: un Croo, na Zieta e un Soutaruco-che-parla. - Da vosoutre me piajarae propio saé – r à dito ra Fatazina ai zerujeghe scentade intor el lieto de Pinochio - me piajarae propio saé se sto por buratin l é vivo o se l é morto. 50 A sentì sto tanto, el Croo el s à fato inaante, l i à palpà l polso a Pinochio, pò el nas, e pò l diedo pizo del pè: canche l à palpà duto ben polito, l à dito con na osc rouca: - A mi me sà che sto buratin l é beleche ‘sù: ma se par desgrazia el no fosse morto, alora sarae ra proa che l é ancora vivo! - Me despiaje – r à dito ra Zieta – aé da i dà contra al Croo, un gran amigo che l laora con me: par me, inveze, sto buratin l é senpre vivo; ma se par desgrazia el no fosse vivo, alora vorarae de seguro dì che l é morto. - E vos, no dijeo nuia? – ra i à damandà ra Fatazina al Soutaruco. - Ió digo solo che un zerujego con nafré de ston, canche el no sà ce dì, ra meo roba che l pó fei l é chera de taje. E pò, chel buratin là l ei beleche vedù in calche luó, el conoscio da un toco!… Alora Pinochio, che el sin ea stà senpre inpalà propio come un toco de len, el s à betù a tremarlà coscì forte che sgorlaa duto l lieto. - Chel buratin – l à seguità a dì el Soutaruco – l é propio na bela canaia …
Pinochio l à daerto i oce, e l i à sarade direto. - L é un maladespo, el no n à voia de petà colpo, l é un canipa… - Pinochio el s à scondù sote i lenzuos. - Chel buratin l é un mostro de un pizo, e l fejarà morì chel por sa pare dal despiazer.
In chera s à sentù par duta ra camera pianse e sustà. Pensave ce mal che i é restade dute cuante, canche i à tirà su chel tanto i lenzuos e i s à inacorto che ci che piansea e sustaa l ea propio Pinochio.
- Canche un morto el pianse, vo dì che l é drio a vienì de meo –l à dito el Croo. - Ió no vorarae i dà contra al mè brao amigo zerujego, - r à ‘sontà ra Zieta – ma par me canche un morto el pianse, vo dì che i despiaje de esse morto.